รัฐบาลไทย-ข่าวทำเนียบรัฐบาล-ศธ.เห็นชอบโครงการจัดตั้ง "ศูนย์พัฒนาบุคลากรจังหวัดชายแดนภาคใต้" ที่ จ.สงขลา
วันพุธที่ 6 กันยายน 2560
ศธ.เห็นชอบโครงการจัดตั้ง "ศูนย์พัฒนาบุคลากรจังหวัดชายแดนภาคใต้" ที่ จ.สงขลา
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เปิดเผยว่าที่ประชุมองค์กรหลัก ครั้งที่ 32/2560
เมื่อวันอังคารที่5กันยายน2560ได้เห็นชอบโครงการจัดตั้งศูนย์พัฒนาบุคลากรจังหวัดชายแดนภาคใต้ตั้งอยู่ในพื้นที่สถาบันพัฒนาการศึกษานอกระบบและการศึกษาตามอัธยาศัย (กศน.) ภาคใต้ตําบลเขารูปช้าง อําเภอเมืองสงขลาจังหวัดสงขลา เพื่อใช้เป็นสถานที่ฝึกอบรมกิจกรรมกีฬา พร้อมบริการที่พัก เตรียมเปิดให้บริการแก่บุคลากรทุกสังกัดของกระทรวงศึกษาธิการในพื้นที่จังหวัดชายแดนภาคใต้ ภายในเดือนมิถุนายน2561
นพ.ธีระเกียรติ เจริญเศรษฐศิลป์กล่าวว่าการจัดตั้งศูนย์พัฒนาบุคลากรจังหวัดชายแดนภาคใต้ เป็นแนวคิดริเริ่มของศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) ที่ต้องการให้เป็นสถานที่ในการฝึกอบรม จัดกิจกรรมต่าง ๆ เพื่อเพิ่มประสิทธิภาพในการจัดการเรียนการสอนรวมทั้งใช้เป็นพื้นที่ผ่อนคลายความตึงเครียดจากการปฏิบัติงาน และฟื้นฟูสภาพจิตใจ เสริมสร้างขวัญและกําลังใจให้แก่ผู้ปฏิบัติงานในพื้นที่จังหวัดชายแดนภาคใต้ ตลอดจนเพื่ออํานวยความสะดวกข้าราชการ ครู บุคลากร นักเรียน นักศึกษา ในกรณีพักแรมเป็นคณะ หรือการจัดกิจกรรมในพื้นที่ เช่น อบรม กีฬาซึ่งทุกหน่วยงานราชการและองค์กรหลักของกระทรวงศึกษาธิการ สามารถใช้ประโยชน์จากสถานที่ดังกล่าวได้
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการกล่าวว่า ได้มอบให้สํานักงานคณะกรรมการการอาชีวศึกษา (สอศ.) เป็นหน่วยงานที่รับผิดชอบหลักในการนําเสนอและดําเนินการโครงการสนับสนุนการจัดตั้งโดยจะเป็นการปรับปรุงสถานที่เดิมของสถาบันพัฒนา กศน. ภาคใต้ซึ่งชํารุดทรุดโทรมให้เป็นอาคารรับรอง1หลัง รวมทั้งปรับปรุงอาคารเดิมให้เป็นที่พักจํานวน8หลัง รองรับผู้เข้าพักได้180คนต่อวัน และก่อสร้างหอประชุมอเนกประสงค์ พื้นที่ใช้สอย800ตารางเมตร ซึ่งนอกจากจะใช้เป็นห้องประชุมอบรมสัมมนาแล้ว ยังสามารถใช้เป็นสนามกีฬาในร่มได้อีกด้วย
ทั้งนี้ คาดว่าหลังจากเปิดให้บริการเต็มรูปแบบภายในปีการศึกษาหน้า หรือประมาณเดือนมิถุนายน2561แล้ว จะช่วยให้บุคลากรในเขตพื้นที่จังหวัดชายแดนภาคใต้ทุกสังกัดของกระทรวงศึกษาธิการได้หมุนเวียนเข้ามาใช้บริการได้
นพ.ธีระเกียรติกล่าวด้วยว่าในการประชุมคณะรัฐมนตรี พล.อ.ประยุทธ์ จันทร์โอชา นายกรัฐมนตรี ได้มอบหมายให้กระทรวงศึกษาธิการให้ความสําคัญในเรื่อง"เส้นทางการศึกษาเพื่อการมีงานทํา" เพื่อเพิ่มโอกาสการมีงานทําให้แก่ประชาชน โดยในส่วนของกระทรวงศึกษาธิการจะเริ่มดําเนินการโครงการ "ฝึกอบรมหลักสูตรวิชาชีพระยะสั้นฐานสมรรถนะ ภาคฤดูร้อน" (E to Eหรือ Education to Employment :Vocational Boot Camp) ระยะที่2ในวันที่ 9 ตุลาคมนี้ เพราะโครงการดังกล่าวเป็นโครงการที่ตอบโจทย์การศึกษาเพื่อการมีงานทําอย่างแท้จริง โดยนอกจากจะเปิดโอกาสให้ผู้เรียนที่จบการศึกษาระดับประกาศนียบัตรวิชาชีพ (ปวช.) แล้ว จะได้ขยายผลโครงการไปสู่การศึกษานอกระบบและการศึกษาตามอัธยาศัย (กศน.) เพื่อเปิดโอกาสให้ประชาชนทั่วไปได้เข้ามาร่วมโครงการฝึกอบรมดังกล่าวด้วย โดยสํานักงาน กศน. จะจัดโครงการในรูปแบบ "ทวิศึกษา" ในสถานศึกษาที่มีความพร้อม โดย กศน.สอนสายสามัญ ส่วนอาชีวะสอนสายอาชีพ
นอกจากนี้ จะเพิ่มสถานประกอบการเข้าร่วมโครงการมากยิ่งขึ้น ซึ่งในระยะแรกที่เริ่มดําเนินการเมื่อต้นปีนี้ มีสถานประกอบการชั้นนําเข้าร่วมถึง 1,537 แห่ง มีสถานศึกษาจากภาครัฐและเอกชนเข้าร่วม 444 แห่งครอบคลุมทุกจังหวัดทั่วประเทศ และมีผู้สมัครเข้ารับการฝึกอบรมแล้วมากกว่า 82,000คน
ส่วนประเด็นอื่น ๆ นอกจากนี้ รัฐบาลจะจัดให้มีการประชุมคณะรัฐมนตรีอย่างเป็นทางการนอกสถานที่ (ครม.สัญจร) ภาคกลาง ที่จังหวัดพระนครศรีอยุธยา โดยนายกรัฐมนตรีและรัฐมนตรีจะลงพื้นที่ในช่วงวันที่18-19กันยายน2560
บัลลังก์ โรหิตเสถียร: สรุป/รายงาน